Informácia o 33. zasadnutí Generálnej konferencie UNESCO 
a k návrhu účasti delegácie Slovenskej republiky na zasadnutí, 
Paríž, 03.10. – 21.10. 2005 

UNESCO – funkcie a ciele organizácie

Organizácia Spojených národov pre vzdelávanie, vedu a kultúru (United Nations Educational, Scientific and Cultural Organization – UNESCO) vznikla v r. 1945 na medzinárodnej konferencii v Londýne, ktorá prijala Ústavu UNESCO (16. november 1945). Slovensko v rámci Československa patrí k zakladajúcim krajinám UNESCO. V súčasnosti je v UNESCO 189 členských krajín.

Hlavným cieľom UNESCO je šíriť myšlienku svetového mieru a ľudského rozvoja prostredníctvom medzinárodných programov v oblasti vzdelávania, prírodných a sociálnych vied, kultúry, informatiky a komunikácie.  

UNESCO je tak jedinou odbornou organizáciou systému OSN, ktorá má mandát na rozvoj kultúrneho a intelektuálneho potenciálu svetového spoločenstva.

Priority UNESCO v tomto tisícročí:

-	orientácia programových stratégií a aktivít UNESCO vo všetkých oblastiach jeho mandátu smerom k naplneniu cieľov Miléniovej deklarácie

-	do r. 2015 zredukovať chudobu u polovice svetovej populácie, ktorá žije v extrémnej chudobe

-	do r. 2015 zabezpečiť základné vzdelanie vo všetkých krajinách sveta, zabezpečiť, aby právo na vzdelanie bolo všeobecne uznané a ustanovené ako základné právo, zabezpečiť rovnocenný prístup k vzdelaniu pre obe pohlavia v rámci systémov základného a stredného školstva, ustanovenie kvality vzdelania ako imperatívu 

-	pomoc rozvojovým krajinám pri zavádzaní národných programov trvalo udržateľného rozvoja s cieľom do r. 2015 zvrátiť súčasnú tendenciu zhoršovania životného prostredia.

Slovenská republika získala členstvo v UNESCO dňom 9. 2. 1993. SR aktívne participuje na práci UNESCO predovšetkým prostredníctvom svojho členstva vo Výkonnej rade UNESCO (VR). Toto členstvo však ukončí v októbri 2005. V záujme rešpektovania princípu spravodlivej rotácie členských krajín 2. volebnej skupiny UNESCO v tomto orgáne, nebude SR kandidovať do VR v roku 2005, ale až v roku 2007.

Zasadnutie 33. GK UNESCO a účasť delegácie SR

Najvyšším orgánom je zasadnutie Generálnej konferencie UNESCO (ďalej GK UNESCO), ktoré sa schádza na riadnych zasadnutiach každé dva roky. Činnosť organizácie medzi zasadnutiami riadi Výkonná rada UNESCO (ďalej VR UNESCO), ktorá zasadá dvakrát do roka. Vo VR UNESCO je zastúpených 58 členských štátov UNESCO, ktoré sú volené na GK UNESCO na štvorročné funkčné obdobie. 
	
33. zasadnutie GK UNESCO sa uskutoční v Paríži v dňoch 3. októbra až 21. októbra 2005 za účasti vyše 3000 predstaviteľov členských štátov. Vedením delegácie SR je v zmysle uznesenia k predkladanému materiálu navrhnutý minister školstva SR Martin Fronc. Zasadnutie bude rokovať v hlavných bodoch o návrhu rozpočtu na r. 2006 – 2007 ako aj roky 2008 - 2009, o správach generálneho riaditeľa UNESCO, výborov a rád medzinárodných programov UNESCO a uskutočnia sa voľby nových členov Výkonnej rady UNESCO, ako aj nových členov výborov a rád medzivládnych programov. Súbežne s 33. GK UNESCO sa dňa 7. - 8. októbra 2005 uskutoční aj okrúhly stôl ministrov školstva na tému „Education for All (EFA)“ a dňa 13.- 14. októbra 2005 okrúhly stôl ministrov zodpovedných za vedu. Tesne pred začiatkom konferencie sa dňa 30. septembra 2005 až 2. októbra 2005 uskutoční tak ako pri 32. GK UNESCO „Fórum mladých“.

Všeobecná rozprava, na ktorej sa predpokladá účasť vysokých štátnych predstaviteľov členských krajín, sa uskutoční v úvodnej časti zasadnutia (3. 10. – 11. 10. 2005). Počas zasadnutia bude pracovať aj 5 programových komisií (so zameraním na hlavné programové oblasti UNESCO),  finančná a administratívna komisia, právny výbor, nominačný výbor, mandátový výbor a byro konferencie. 

V rámci volieb, ktoré sa uskutočnia počas 33. zasadnutia GK, má SR záujem predložiť kandidatúru na post jedného z podpredsedov 33.GK a kandidovať do nasledovných odborných subsidiárnych orgánov: 
1.	IHP (Medzinárodný hydrologický program, International Hydrological Programme) 
2.	MAB (Program - Človek a biosféra, Man and the Biosphere)
3.	IGBC (Intergovernmental Bioethics Committee).

Na základe rozhodnutia predsedov volebných skupín UNESCO, SR získala predsedníctvo Komisie III -  pre prírodné  a sociálne vedy (Ing. Július Oszlányi, CSc.; SAV). SR je tak jedinou krajinou z 24-člennej 2. volebnej skupiny, ktorá obsadí významný post predsedu jednej z 5. komisií 33.GK.

Návrh programu 33. GK UNESCO obsahuje tieto hlavné okruhy:
1.	Organizačné otázky
2.	Správy generálneho riaditeľa o aktivitách UNESCO 2002 – 2003 a správa Výkonného výboru za obdobie 2004 – 2005
3.	Návrh programu a rozpočtu 2008 – 2009
4.	Návrh programu a rozpočtu 2006 - 2007
5.	Všeobecná politika a programové otázky
6.	Metódy práce organizácie
7.	Konštitučné a legislatívne otázky
8.	Dohovory, odporúčania a ďalšie nadnárodné nástroje – implementácia existujúcich a schválenie nových
9.	Vzťahy s členskými štátmi
10.	Administratívne a finančné otázky
11.	Príhovor generálneho riaditeľa
12.	 Voľby
13.	34. zasadnutie GK UNESCO

Hlavné programové témy a priority UNESCO v jednotlivých oblastiach:

Vzdelávanie 

-	EFA (Education for All) – Vzdelanie pre všetkých do r. 2015 (je tiež nosnou témou 33.GK)
-	Globálna iniciatíva o HIV/AIDS a vzdelávaní
-	Dekáda pre alfabetizáciu do r. 2012
-	Dekáda OSN o gramotnosti a vzdelávaní pre trvalo udržateľný rozvoj do r. 2014
-	aktivity v rámci Medzinárodného roku OSN športu a telesnej výchovy (2005)

Prírodné vedy

-	Dekáda  OSN Medzinárodného programu „Voda – zdroj života“ (2005 - 2015)
-	Svetový program na zhodnotenie zdrojov vody – WWAP (World Water Assessment Programme) v rámci Medzinárodného hydrologického programu IHP (International Hydrological Programme)
-	Program Človek a biosféra MAB (Man and the Biosphere, výskum a aktivity pre zachovanie biologickej diversity, schvaľovanie a zápis biosférických rezervácií)
-	30. júna 2005 sa na pôde UNESCO v koordinácii s Medzivládnou oceánografickou komisiou (IOC - Intergovernmental Oceanographic Commission) formálne spustil Medzinárodný program systému včasného varovania proti  prívalovým vlnám cunami pre Indický oceán, ktorý by mal začať plne fungovať už od polovice budúceho roku; rovnaké programy IOC pripravuje pre Karibské a Stredozemné more, ako i severovýchodnú časť Atlantiku
-	rok 2005 bol UNESCO-om vyhlásený za Medzinárodný rok fyziky
-	Iniciatíva UNESCO na vyhlásenie r. 2007 za Medzinárodný rok OSN planéty Zeme

Spoločenské a humanitné vedy

-	Program riadenia spoločenských premien MOST (Management of Social Transformations Programme) presadzovaním hodnôt spravodlivosti, slobody a ľudskej dôstojnosti
-	programy UNESCO v oblasti etiky, filozofie a ľudských práv
-	aktivity v oblasti bioetiky pod vedením Medzivládneho výboru pre bioetiku (IGBC-členmi sú štáty) a expertného Medzinárodného bioetického výboru (IBC)
-	podpora empirického výskumu v oblasti sociálnych a humanitných vied

Kultúra

-	záchrana svetového kultúrneho a prírodného dedičstva v gescii Centra Svetového dedičstva UNESCO (aktuálne rekonštrukčné projekty v postkonfliktných oblastiach - Iraku, historickom meste Jeruzalem a na okupovaných arabských územiach)
-	stanovenie stratégie na uľahčenie reštitúcie ukradnutých alebo nezákonne vyvezených kultúrnych predmetov 
-	záchrana nehmotného kultúrneho dedičstva ľudstva
-	podpora kultúrnej rozmanitosti a dialógu medzi civilizáciami a kultúrami

Komunikácia a informácia

-	Program Informácie pre všetkých IFAP (Information for All Programme)
-	Program Pamäť sveta (Memory of the World)
-	Program budovania informačno - vzdelanostnej spoločnosti IS (“knowledge society“) 

Kvalitná prezentácia Slovenskej republiky a jej účasť na rokovaniach tohto najvyššieho orgánu UNESCO na najvyššej úrovni je prioritnou úlohou všetkých zúčastnených rezortov. Je preto dôležité zabezpečiť zodpovedajúce politické a odborné zastúpenie ministerstiev, ako aj výchovno-vzdelávacích, vedeckých a kultúrnych inštitúcií Slovenskej republiky.
Vedúci delegácie Slovenskej republiky vystúpi v pléne s prejavom dňa 6. 10. 2005. Okrem členov oficiálnej časti delegácie uvedených v tomto návrhu, zloženie delegácie bude vychádzať zo závažnosti a obsahového zamerania programu rokovania GK UNESCO a z potreby zabezpečiť kvalifikované obsadenie pléna a odborných komisií. Delegácia SR bude pôsobiť vo všetkých orgánoch, t. j. v pléne, v odborných komisiách a vo výboroch GK UNESCO. Zoznam členov delegácie obsahuje návrh uznesenia vlády SR, ktoré zároveň zaväzuje zainteresovaných ministrov zabezpečiť účasť ďalších odborníkov na zasadnutí 33. GK podľa programu a priorít SR.
    
Aktuálne ciele SR vo vzťahu k UNESCO

- dosiahnuť  v rámci 2. volebnej skupiny a následne 33. GK zvolenie zástupcu SR do medzivládnych výborov Človek a biosféra (MAB, J. Oszlányi), Medzinárodného hydrologického programu (IHP, P. Miklánek), prípadne i Medzivládneho bioetického výboru (IGBC, Marta Kollárová) a prispieť tak k skvalitneniu práce výborov
- naďalej vyvíjať úsilie pre zvýšenie zastúpenia SR v sekretariáte UNESCO
- naďalej pokračovať v presadzovaní kandidátov SR v rámci projektu „Mladí profesionáli“
- usilovať v spolupráci s ukrajinskou stranou o zapísanie projektu „Karpatské bukové pralesy“ do Zoznamu svetového dedičstva prípravou a predložením kvalitného projektu
- pripraviť a predložiť kvalitné projekty v rámci Participačného programu UNESCO na roky 2006 - 2007
- prezentovať projekt „Fujara, hudobný nástroj a jeho hudba“, (prvá nominácia SR) do Zoznamu nehmotného dedičstva UNESCO v priestoroch UNESCO v rámci  174. VR UNESCO v roku 2006 

Smernica pre postup delegácie SR

Delegácia SR počas 33. zasadnutia GK UNESCO bude vo vystúpeniach vo všeobecnej rozprave, ako aj v programových komisiách a výboroch, v rámci multilaterálnych aj bilaterálnych rokovaní postupovať podľa nasledovných zásad a cieľov:

1. 	Oboznámi členské štáty UNESCO so zámermi a cieľmi SR v oblasti kultúry, vedy, výchovy a vzdelávania a životného prostredia v rámci medzinárodnej spolupráce.

2. 	Poukáže na vládnu podporu pre:
-	medzinárodné programy UNESCO v SR: Informácie pre všetkých /IFA/, Medzinárodný hydrologický program /IHP/, Medzinárodný program geologických korelácií /IGCP/, program Pamäť sveta /MW/, program Riadenie spoločenských premien /MOST/); program Človek a biosféra /MAB/ a pre biosférické rezervácie UNESCO-MAB (Tatry, Slovenský kras, Poľana) a pre trilaterálnu biosférickú rezerváciu Východné Karpaty (SR, Poľsko, Ukrajina); 
-	pre lokality SR na Zozname svetového dedičstva (Banská Štiavnica, Bardejov, Spišský hrad a okolie, Vlkolínec, Slovenský kras - Aggtelek a Dobšinská ľadová jaskyňa), ako aj pre lokality SR na predbežnom zozname; 
-	pre zriaďovanie katedier UNESCO, pridružených škôl UNESCO a klubov UNESCO.

3. 	Bude presadzovať kandidatúru SR pri voľbách do výborov a komisií 33. GK UNESCO.

4. 	Pri voľbách do všetkých orgánov UNESCO zohľadní stanovisko II. volebnej skupiny (nové demokracie strednej a východnej Európy) a I. volebnej skupiny (krajiny EÚ). 

5. 	Podporí, alebo sa stane spolupredkladateľom návrhov rezolúcií krajín EÚ, alebo iných krajín a skupín krajín v súlade so zahranično-politickými zámermi SR.

6. 	Podporí hlavné programové zameranie a ciele UNESCO na r. 2006 – 2007.

7. 	Zdôrazní význam subregionálnej, regionálnej a interregionálnej spolupráce a neformálnych konzultácií pri realizácii programov UNESCO.  

8. 	Zdôrazní úsilie zefektívniť a obohatiť programové zameranie UNESCO:

a/   v oblasti výchovy a vzdelávania:
-	ponukou zapojenia sa inštitúcií a expertov SR do projektov medzinárodných inštitúcií v oblasti výchovy a vzdelávania spadajúcich pod UNESCO (Medzinárodný úrad pre vzdelávanie v Ženeve, Inštitút UNESCO v Hamburgu...),
-	vytváraním podmienok v SR k UNESCO dekáde 2004 – 2015 pre výchovu a vzdelávanie k TUR podporou  medzisektorovej kooperácie kompetentných rezortov;

b/   v oblasti vedy:
-	podporou medzinárodnej spolupráce prostredníctvom medzivládnych programov UNESCO s poukázaním na pozoruhodné výsledky a prínosy uvedených programov v SR,

c/   v oblasti kultúry: 
-	podporou významu kultúrneho dedičstva, úsilím o zápis ďalších kultúrnych lokalít do Zoznamu svetového dedičstva,
-	podporou prijatia medzinárodno-právnych dokumentov UNESCO počas 33. GK,
-	podporou ratifikácie SR Dohovoru UNESCO o ochrane nehmotného kultúrneho dedičstva, 
-	podporou programu Pamäť sveta prispievať k záchrane svetového fondu nenahraditeľných archívnych dokumentov;

d/   v oblasti životného prostredia:
-	podporou významu prírodného dedičstva, úsilím o zápis ďalších prírodných lokalít do Zoznamu svetového dedičstva; 
-	uplatňovaním zásad trvalo udržateľného rozvoja v programových oblastiach UNESCO,
-	aplikáciou riešenia otázok biodiverzity, vody, geológie prostredníctvom budovania kapacít vo vede, vzdelávaní a výskume,
-	zapojenie SR do prierezových projektov UNESCO,
-	podporou existujúcich projektov UNESCO v SR a rozvojom nových v rámci strednodobej stratégie UNESCO;

e/   informácií a informatiky: 
-	budovaním novej informačnej a vzdelanostnej spoločnosti;

f/   v oblasti interdisciplinárnych projektov:
-	uplatňovaním nových informačných a komunikačných technológií pre rozvoj vzdelávania, vedy a kultúry a budovanie vzdelanostnej spoločnosti.

9.	Bude presadzovať v administratívnych a finančných otázkach:

a)	hospodárnosť, úsporné opatrenia a efektívnejšie využívanie prostriedkov UNESCO;

b)	maximálny presun rozpočtových prostriedkov z oblasti administratívy do programových aktivít, osobitne rozšírením participačného programu, ktorým sa UNESCO priamo zviditeľňuje v členských krajinách;

c)	premietnutie výsledkov budovania informačnej spoločnosti aj do fungovania aparátu a orgánov UNESCO;

d)	primerané geografické zastúpenie občanov členských krajín, konkrétne SR v sekretariáte UNESCO v Paríži, prípadne v regionálnych úradoch UNESCO;

e)	prijatie opatrení v prospech vzájomnej informovanosti a zlepšenia komunikácie medzi Sekretariátom UNESCO a partnermi v členských krajinách - národné komisie pre UNESCO a zainteresované rezorty.